語言學

**語言學**，科學也，所治者語言。語言見象，羣而有之。民生世間而有群，語言者生於交際者也。凡人生二三歲，始學語，能言彌多，所知彌廣。至若何以能語，或曰天授，或曰習得。杭氏有言：人自有智，天賦異稟，可助習語。而文物典章之國，人及學齡，兼學書契。有文字，而後可以通古今，以迄天人動植等。雖一朝離群他適，亦必能外語而後可。故知人之為人，所不可須臾離者，莫語言若。

然則語、言、文字，三者宜辨。索氏有「語」、「言」之分。「語」者，羣體之規約，潛乎眾識，所以成言者也；「言」者，一己之實踐，發乎其口，所以顯語者也。語言之學，所重在「語」。至於文字，所以錄言。寰宇之語，無文者繁。語可離文，文不可離語。故治語言者，以口語為本，書契為輔，不以文害語。

雖在原始，哲家玄思，有說於語理者甚眾，若中國、希臘、印度，流傳典籍，至今尊崇。而是三國者，語言學之發祥地也。中國當先秦時，筆墨發皇，百家爭雄，所著作以為文則，即文言文。後之法古，唯古文是從，故訓解之學興，世稱小學、音韻、訓詁。印度則偏推神教，用梵語也，初但傳之口耳。已而見諸文字，學者研求其正，乃於文法之學有創獲。若夫歐洲，古國則希臘、羅馬，千年之間，文法、修辭、邏輯之盛，成西洋語言學之本。以上稱語文學時代。語文學何？所以知古籍之論議，明古人之政制。法前人而今用，非以求語理也。且重書面，輕口語，掛礙甚多，雖則輝煌，去科學猶遠。

迨文藝復興，格物精進，萬國語言，皆得取材，始脫古而入於實驗之門。一十九稘，歷時比較之法出，按語音之比倫，考尋親族，楷定方言，而上溯之祖語者，初成科律，是為歷史語言學。而言語見象之錯綜，非廣博其所聞不為功。及二十稘，有瑞典索緒爾氏，作《普通語言學教程》，謂斯學所論，語之佈置，存於人心。其統系則語音、語法、語彙。統系有母子，術業有專攻，則治同時異系之語言者，曰共時之學；同系而異時者，曰歷時之學。所治所事，一語、多語皆可。會通百象，成一定之言，即理論語言學，亦普通語言學。

而理論復有待專門之研究。若究其門類，則有聲、韻、言、法、義、用。若以用分，則有究理與求實之別。求實者，若教化説文、同文計量、普察一方之言。語言之學亦不自封，交通他山：合之以民羣，曰社會之學；見之以心智，曰心理之學；考之以人種，曰人類之學。

從演進以明性質，其見象則民羣所共，其學理則萬事所基，故謂語言一學，根柢之學也，猶數學、名學、物理、生理等。推諸人，反諸己，其用大矣。

## 本門之學
古有訓詁，今有語文。語學一門，支脈繁茂。若究其法，橫覽縱觀，若察其類，亦有二分，究理求用，尋本交通。
### 分之以法
欲治其學，已有二法，一曰橫覽，一曰縱觀。橫覽者，取一時之語，細究其構者也。此索氏所創，亦為今語學之基也，後人繼之，成流繁多。若取今時華夏之語，考其音韻法用，即橫覽也。縱觀者，取一語，察其史，究流變，以明其源流者也。若取今時華夏之語，比之以先秦之語，考其流變演進，即縱觀也。
### 察之以類
語學通達，門類甚繁，欲別其類，已有二論。一曰究理求用，一曰尋本交通。今之所分，常以究理求用，故此卷亦為此，以期簡明，以引人至。雖有二分，二者實則未斷。究理之得，可助求用，求用之道，亦依究理。
#### 究理之學
究理者，究語之理者也。考其根底，明其理，通其道，知族語，遂悟己。同文交通，必知族語，而後知他邦所言。其中學問，粗分六門，聲、韻、言、法、義、用者也。六門之下，亦有細究，爲保工整，述之於六門分說之下。
##### [[音聲學|聲之學]]
聲者，語之音也。聲之學，究語之音，察其何以生，何以遞，何以達。人可產音，唇齒舌咽之功也，四者相助，共構一音，其中方法，是為何以生。一音既出，必傳于空，依格物之學，音化為波，其有頻、長、響之性，究此三者，是為何以遞。音既入耳，人則感之，然感之未必知之，何以知之，其機為何，察此問者，是為何以達。
##### [[音韻學|韻之學]]
韻者，音之成也。此學易與上述混，然聲之學不考音之義，亦不考其章法，此韻之學所察者也。所謂音韻，不拘平上去入，其所察者，音何以成韻者也。如華夏之語，聲韻有節，然任取相拼，一部可成，一部不可，何故？此所謂韻之章法者也。二學之差，迨此所述。
##### [[詞彙學|言之學]]
言者，語之辭也，口出則語，筆落則文。言之學，究其構，察其源，溯其史，通其法者也。如古有「中國」一語，義「居天下之中」，然今之「中國」，已成邦國之謂。其中流變，輾轉幾何，此縱觀之法也。今時華夏之語，章法爲何，言語幾多，此橫覽之法也。著書以説文，察史以知源，此亦言之學也。
##### [[語法學|法之學]]
法者，語之章法也，人無法而不立，國無法而不成，天下之語，亦各有其章法。語之章法，言、句、文皆有，今之所究，多爲句法。波氏《八篇》，特氏《法藝》，此學初成。高盧阿氏，成其《通法》，邏輯始通，主係謂定。索氏付梓，各流日成。心象義符，語以圖係，花旗不然，語心應分，後有杭氏，革故鼎新，方求至簡，語發顛頂。亦有韓氏，求之功用，法源交通。
##### 義之學
義者，語之所表也。其所表者，自得天成，只究其本，不察其用。欲治此學，三論可從。一思其構，究多語之係，義同或反，皆出此流。一推自生，義從元出，法賜其義，語成句義。一倡法義，二者不分，所釋應同，無需另立。《爾雅》《方言》，《説文》訓詁，皆為此學。
##### 用之學
用者，語之所用也。義用二學，界限日滅，義探本源，用察其境。若「自刎」一語，義以刀自決，然用時，亦可述他者強逼之狀也。招呼之道，會話之禮，何以中規，不逾其矩，此皆用學之道也。今之學問，法、義、用三學常交通，以探虛實，觀一事而知本。
#### 求用之學
##### [[語文教育|教化之學]]
教化者，何以授語也。孩童學語，古已有之，傳道授業，師之責也。然教化之事，亦有其法，言及授語，更需良方。著書教化，亦有所重，詰屈聱牙，則孩童不識，大道不通。何以融會，何以通俗，此乃教化之學也。習語所求，人各不同，或習他邦之語，以相交通，以能格物，或究教化之法，以助聾啞。
##### [[翻譯學|同文之學]]
同文者，交通之要也。寰宇存語萬余，然無貴賤之分，邦國交通，必需同文。同文之事，學問頗深，語凝文化，各領風騷，他國之言，本邦難通，施何策以同文，用何語更上乘，此同文之學所究也。今人開物，造一智類，以助同文，然謬誤亦多，何以改之，亦為此學。
##### 説文之學
説文者，著書解文也。邦國若大，一言而音形異，何以正音，何以雅言，官書定之。《切》《唐》《廣》《集》，《五音》《中原》，亦有《洪武》，楷定正聲。《爾雅》《説文》，整字之形，書有異體，擇一而定。著書此類，一能定威，二能規文，其中學問，可定乾坤。故歷代踐祚，莫不命人著辭書，此説文之學之重也。
##### 計量之學
計量者，人依電母之力，而鑄算籌之機者也。此物既成，人言可集，匯為各庫，時時查用，刻刻察問。是故言文流變，語中深意，皆可為觀，此乃人奪天工之力也。計量之學，大抵若此。

上述種種，皆為本門，語學廣袤，故不自封，交通他山，學問亦多，分列他節，以能細分。
## 他山之交
語學所究，亦通他山，群、心、人、族、體、知，皆可為用。新學亦多，然鮮有定論，故僅列已成一體之學。
### [[社會語言學|通群之學]]
人生而入群，一群之中，禮法自定，言行有綱。通群之究，蓋論一群所定之言，何以定一人之級，而此級又何以定一人之語者也。若同輩稱字，長輩稱尊，晚輩直呼，此所謂級定言也。而言亦可映級，如東瀛之語，尊卑謙敬極細，此可觀其社稷尊卑之鮮明。各地之言，方志之錄，亦歸于此學。
### [[心理語言學|通心之學]]
心者，人之情所出之物也。古來聖賢，莫不修心以養性，自省以成德。語學通心，則察人心之思，何以發言，何以述思，何以傳道。人何以聼，何以言，何以閲，何以作，亦為此學之考也。嬰墜地而哭，后能言，其中經歷，自為此學所究。及弱冠，或學他邦之言，然用功甚苦，光陰甚長，此何為？亦可求之于此學。
### [[人類語言學|通人之學]]
社稷自眾，民聚為眾，民為邦本，本固邦寧。語之功用，其中爲何？人文化成，語即其果，文化二字，語亦可生。四野八荒，族氏甚多，別二族者，語言也。語可觀人，語可變文，雖無字書，空有其聲，亦可別人。各族之語，亦有不同，何以稱僚，可有六種。此學所究，乃人之語，亦族之語，究其何以成族，何以聚群。
### 通體之學
懸壺濟世，醫者仁心，通體之學，生於問病。病症有一，名曰失語，顛頂有損，亦難論議。人有經絡，氣血相行，人若發語，亦受其抑。其中聯係，此學所治。天谷有失，其征各異，或難言語，或難閲經，或難落筆，或難成句。傷病雖繁，此學察之，即定其症，以期復原。
### 通知之學
知之爲知之，不知爲不知，是知也。通知之學，関乎人知。此學之道，語之所成，言之所得，道之所論，皆出于知。書中所言，一部甚難，陽春白雪，常人難通，然童子之類，亦有能知之者，若長吉六歲賦詩，太白十歲而完五經，此為何故？此學可考之。
## 兼查

## 據
*《語言學綱要》導言